জাতিসংঘ সচিবালয়
জাতিসংঘ সচিবালয় (ইংরেজি: United Nations Secretariat) জাতিসংঘের ছয়টি গুরুত্বপূর্ণ শাখা বা সংস্থার অন্যতম একটি শাখা। এ শাখাটি সেক্রেটারিয়েট কিংবা সম্পাদকীয় দপ্তর কিংবা শাসন বিভাগীয় সংস্থা হিসেবেও পরিচিত। এটি জাতিসংঘের প্রশাসনিক বিভাগ হিসেবে দায়িত্ব পালন করছে। সংস্থার প্রধান হিসেবে রয়েছেন একজন মহাসচিব। মহসচিবকে সহযোগিতা করছেন বিশ্বের বিভিন্ন প্রান্ত থেকে আসা একদল কর্মকতা-কর্মচারী। জাতিসংঘের অন্যান্য সংগঠনের সভা অনুষ্ঠানের লক্ষ্যে পঠন-পাঠন, তথ্য প্রদান এবং আনুষ্ঠানিক সুযোগ-সুবিধাদি প্রদান করাই এর মূল কাজ। এছাড়াও সংস্থাটি অন্যান্য কাজ-কর্ম করে থাকে। জাতিসংঘ নিরাপত্তা পরিষদ, জাতিসংঘ সাধারণ পরিষদ, জাতিসংঘ অর্থনৈতিক ও সামাজিক পরিষদ-সহ জাতিসংঘের অন্যান্য সংস্থার দিক-নির্দেশনায় এটি পরিচালিত হয়।